প্রকল্পের সম্ভাব্য ব্যয় নিয়ে কোনো কাজ হয়নি বলে জানিয়েছেন ইআরডি এবং বিজ্ঞান ও প্রযুক্তি মন্ত্রণালয়ের দুই কর্মকর্তা। এ প্রসঙ্গে তাঁরা প্রধানমন্ত্রীর কার্যালয়ে গত বছরের ২৫ জানুয়ারি অনুষ্ঠিত বৈঠকের কথা উল্লেখ করেন। বৈঠকে প্রধানমন্ত্রীর দুই উপদেষ্টা মসিউর রহমান ও তৌফিক-ই-ইলাহী চৌধুরীর উপস্থিতিতে বিজ্ঞান ও প্রযুক্তিবিষয়ক মন্ত্রণালয়ের তৎকালীন সচিব আবদুর রব হাওলাদার বলেছিলেন, ৪৫০ থেকে ৬০০ কোটি ডলার লাগবে। তৌফিক-ই-ইলাহী তখন প্রশ্ন করেন, কিসের ভিত্তিতে সচিব টাকার পরিমাণটি বের করলেন। তাঁর উত্তর ছিল, ইন্টারনেটের তথ্যের ভিত্তিতে আনুমানিক হিসাব। উপদেষ্টা তখন যথাযথ প্রক্রিয়া মেনে হিসাব করে মোট খরচ নির্ধারণের পরামর্শ দেন।